**Музеј Југославије и Викимедија Србије заједно у представљању културног наслеђа на Википедији**

*28. новембар 2017* - Викимедија Србије и Музеј Југославије организују уређивачки маратон у писању и допуњавању биографија знаменитих личности из периода СФРЈ на Википедији на српском језику. Маратон ће се одржати 29. новембра - симболично на некадашњи Дан републике, у Музеју Југославије. Чланци на српској језичкој верзији Википедије биће илустровани и фотографијама из фундуса ове институције културе. Акцији се придружује и Историјски архив Јагодине, који ће за вики пројекте донирати политичке плакате из овог периода.

Уредници Википедије, волонтери Викимедије Србије и запослени у Музеју Југославије окупиће се сутра како би заједно унапредили чланке на Википедији на српском језику о знаменитим личностима из периода Социјалистичке Федеративне Републике Југославије. Заједничким радом установљено је да многе биографије недостају на Википедији, а да Музеј поседује адекватну литературу, која је основа за грађу чланака, као и  фотографије за илустрацију.

[Уређивачки маратон](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0:%D0%A3%D1%80%D0%B5%D1%92%D0%B8%D0%B2%D0%B0%D1%87%D0%BA%D0%B8_%D0%BC%D0%B0%D1%80%D0%B0%D1%82%D0%BE%D0%BD_-_%D0%A1%D0%A4%D0%A0%D0%88) је званични почетак дугорочне сарадње између Музеја и Викимедије, а наставиће се програмом *Википедијанац стажиста* који ће бити реализован у овој установи у наредних месец дана. Уредник Википедије са искуством радиће у овој институцији културе на дигитализацији материјала од енциклопедијске вредности, који ће се потом наћи на Википедији и другим вики пројектима, али ће пружити и обуку запосленима за самостални рад у вики окружењу, као и на унапређењу чланака на Википедији на српском језику.

Сарадња Музеја Југославије и Викимедије Србије део је ГЛАМ програма (Galleries, Libraries, Archives, Museums) који српски органак Задужбине Викимедија спроводи у нашој земљи. У питању је двосмерна сарадња са институцијама културе у унапређењу доступности ризнице културног наслеђа наше земље на интернету, односно на Википедији - највећој ризници људског знања у историји.

Програм ГЛАМ добио је подршку и Министарства културе и информисања Репубике Србије, где су одржане иницијалне радионице и презентације за представнике музеја, архива и библиотека у Србији о могућностима доприноса вики пројектима, односно присутности српске културе на интернету.

Као резултат ове подршке, бројне установе културе се придружују ГЛАМ програму ширења слободног знања и културе, па се тако тренутно интезивно успоставља сарадња са музејима, архивима и билиотекама широм Србије. Историјски архив Јагодине ће за почетак сарадње донирати политичке плакате, у Музеју у Лесковцу се спроводи програм стажирања, а у Музеју Војводине ће средином децембра бити одржан дводневни семинар за представнике музеја у Војводини.